Bejelentés és telepengedély köteles ipari tevékenységek

1. Ügyleírás:
A telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól szóló 57/2013. (II. 27.) Korm. rendelet tartalmazza a bejelentés és telepengedély alapján gyakorolható ipari tevékenységek bejelentésére, engedélyezésére vonatkozó szabályokat.
A jegyző hatásköre a Korm. rendelet 1. és 2. számú mellékletében megfogalmazott tevékenységek folytatására terjed ki. Amely gazdasági (termelő vagy szolgáltató) tevékenység a mellékletben nem szerepel, arra a jogszabály alapján bejelentést tenni, vagy engedélyt kérni nem kell.
Felhívjuk a figyelmet, hogy az 1. és 2. mellékletben meghatározott ipari tevékenység csak a külön jogszabály szerinti telken, építményben vagy építményen belül önálló rendeltetési egységben (a továbbiakban együtt: telep) a rendeletben meghatározottak szerint folytatható.
1.) Bejelentés köteles ipari tevékenység a Korm. rendelet 2. § (2) bekezdése szerint 
a)  a Korm. rendelet 1. mellékletében meghatározott ipari tevékenység;
b) a Korm. rendelet 2. mellékletében meghatározott ipari tevékenység
ba) a külön jogszabályban ipari területként meghatározott területen, valamint
bb) nem ipari területen akkor, ha a telepként szolgáló építmény vagy építményben az önálló rendeltetési egység a tevékenység végzésének megfelelő rendeltetésre 6 hónapnál nem régebbi véglegessé vált használatbavételi engedéllyel vagy tudomásulvétellel, illetve fennmaradási egyben használatbavételi engedéllyel rendelkezik.
A bejelentés-köteles tevékenységek a tevékenység megkezdésére irányuló szándék bejelentését követően folytathatók.
Bejelentés-köteles tevékenység esetében a jegyző haladéktalanul köteles meggyőződni arról, hogy a helyi építési szabályzat szerint a kérelemben feltüntetett telepen az adott tevékenység végezhető-e. A jegyző, amennyiben megállapítja, hogy az adott tevékenység a telepen nem végezhető, az ipari tevékenység végzését megtiltja és a telepet bezáratja.
Amennyiben a telepen a bejelentés-köteles ipari tevékenység végezhető, akkor a jegyző a telepet haladéktalanul nyilvántartásba veszi. 
2.) Telepengedély-köteles ipari tevékenység (Korm. rendelet 2. § (3) bekezdése)
A Korm. rendelet 2. számú mellékletében található ipari tevékenységet - kivéve amelyek a Korm. rendelet 2. § (2) bekezdése szerint bejelentés alapján végezhetők - csak jogerős vagy végleges telepengedély birtokában lehet folytatni.
A jegyző a telepengedély iránti kérelem elbírálása során köteles meggyőződni arról, hogy a helyi építési szabályzat szerint a kérelemben feltüntetett telepen az adott tevékenység végezhető-e.
A kérelem alapján hatóságunk engedélyezési eljárást folytat le, melynek során szakhatósági megkeresést végez és a kérelem beérkezésétől számított 30 napon belül dönt a telephely engedély megadásáról vagy a kérelem elutasításáról.
Az egyes közérdekeken alapuló kényszerítő indok alapján eljáró szakhatóságok kijelöléséről szóló 531/2017. (XII.29.) Korm. rendelet 1. mellékletében meghatározott szakhatóságok megkeresésére hivatalból kerül sor.
A telepengedélyt a jegyző akkor adja ki, ha megállapítja, hogy az adott tevékenység a Hajdúhadház Város helyi építési szabályzatáról szóló önkormányzati rendelete alapján a telepen végezhető, illetve a szakhatósági hozzájárulások alapján megállapítja, hogy a telep megfelel a vonatkozó jogszabályi előírásoknak.
A jegyző a telepet a telepengedély megadásával egyidejűleg nyilvántartásba veszi.

Az ipari telep üzemeltetőjének bejelentési kötelezettsége (Adatváltozás, megszűnés bejelentése)
Ha a telepengedély megadását, valamint a bejelentésköteles ipari tevékenység nyilvántartásba vételét követően változás következik be a kérelmező, bejelentő, valamint a telep adataiban, azt az ipari tevékenység végzője haladéktalanul köteles írásban bejelenteni a jegyzőnek. 
A telep használatára jogosult személyében történő változás esetén a változást, annak megfelelő igazolása mellett az új jogosult köteles bejelenteni.
Az ipari tevékenység megszüntetését az ipari tevékenység végzője köteles a jegyzőnek a megszűnést követően haladéktalanul bejelenteni és – telepengedély-köteles tevékenység esetében – a telepengedélyt leadni. A telepet a jegyző törli a nyilvántartásból.


2. Az ügyintézéshez szükséges okiratok, dokumentumok, űrlapok:

· Vállalkozásról igazolás
·  nem a kérelmező tulajdonában lévő telep esetében a telep használatának jogcímére (bérlet stb.) vonatkozó igazoló okirat (a tulajdoni lap kivételével)
· haszonélvezet esetében a haszonélvező, illetve közös tulajdon esetében a tulajdonostárs hozzájárulását igazoló okirat
· Telepengedély iránti kérelem esetén az eljárási és szakhatósági igazgatási szolgáltatási díjak befizetését igazoló okirat




3. Az eljáró szerv adatai, elérhetősége:

Hajdúhadházi Polgármesteri Hivatal
4242 Hajdúhadház, Bocskai tér 1. szám 
Telefon:  06-52-384-103
Email: adocsoport@hajduhadhaz.hu
Hivatali kapu rövid neve: HADHAZ
KRID azonosító: 208072952

4.Az eljáró szerv illetékességi területe:  Hajdúhadház város közigazgatási területe

5. Az ügyintézés helye, ügyfélfogadási idő:

Hajdúhadházi Polgármesteri Hivatal
4242 Hajdúhadház, Bocskai tér 1. szám 

	Hétfő
	08:00 - 12:00

	Kedd
	08:00 - 12:00

	Szerda
	13:00 - 17:30

	Csütörtök
	nincs ügyfélfogadás

	Péntek
	nincs ügyfélfogadás



6. Ügyintézés határideje:
Bejelentés köteles ipari tevékenység esetén az ügyintézési határidő: haladéktalan
Telepengedélyezési eljárás esetén az ügyintézési határidő: 30 nap

7. Eljárási illeték, vagy igazgatási szolgáltatási díj: 
Bejelentés köteles ipari tevékenység esetén az eljárás díj- és illetékmentes.
Telepengedélyezési eljárásért fizetendő igazgatási szolgáltatási díjak:
A telepengedélyezési eljárásért fizetendő igazgatási szolgáltatás díjáról szóló 35/1999. (X. 13.) BM rendelet 1.§ (1) bekezdése alapján a telepengedélyezési eljárás igazgatási szolgáltatási díja az elsőfokú eljárásban 5000 forint. 
Szakhatósági eljárásért fizetendő igazgatási szolgáltatási díjak:
• Hajdú-Bihar Vármegyei Kormányhivatal Balmazújvárosi Járási Hivatala Népegészségügyi Osztály részére
• Hajdú-Bihar Vármegyei Kormányhivatal Környezetvédelmi és Természetvédelmi Főosztály részére
• Hajdú-Bihar Vármegyei Katasztrófavédelmi Igazgatóság Vízügyi Hatóság részére
átutalási megbízással kell teljesíteni.
Amennyiben a végezni kívánt tevékenység szerepel a Korm. rendelet 5. számú mellékletében a Hajdú-Bihar Vármegyei Katasztrófavédelmi Igazgatóság Hajdúnánási Katasztrófavédelmi Kirendeltsége részére.
A befizetést igazoló dokumentumot mellékelni kell a kérelemhez.

Az adatváltozás, illetve a megszűnés bejelentése illetékmentes.


8. Kapcsolódó jogszabályok

2016. évi CL. törvény az általános közigazgatási rendtartásról,
2009. évi LXXVI. törvény a szolgáltatási tevékenység megkezdésének és folytatásának általános szabályairól,
57/2013. (II. 27.) Korm. rendelet a telepengedély, illetve a telep létesítésének bejelentése alapján gyakorolható egyes termelő és egyes szolgáltató tevékenységekről, valamint a telepengedélyezés rendjéről és a bejelentés szabályairól
35/1999. (X. 13.) BM rendelet a telepengedélyezési eljárásért fizetendő igazgatási szolgáltatás díjáról,
1990. évi XCIII. törvény az illetékekről

A hivatkozott jogszabályok elérhetőek a Nemzeti Jogszabálytár oldalán: https://njt.hu/ 

[bookmark: _GoBack]9. Kapcsolódó dokumentumok, nyomtatványok:
-Ipari tevékenység folytatásához szükséges engedély iránti kérelem
- Ipari tevékenység folytatásának bejelentése
-Ipari tevékenység megszűnésének bejelentése
A kérelmek benyújtásához kapcsolódó elektronikus űrlapok az E-önkormányzat portálon keresztül (https://ohp-20.asp.lgov.hu/nyitolap) Hajdúhadház Város Önkormányzatát kiválasztva elérhetőek.
Tájékoztatjuk Tisztelt Ügyfeleinket, hogy a kérelmeket elektronikus formában, az E-önkormányzat portálon keresztül kell beküldeni. 
Felhívjuk Tisztelt Ügyfeleink figyelmét, hogy amennyiben az ipari telepen a kereskedelmi jogszabályok hatálya alá tartozó tevékenységet is kívánnak folytatni, úgy arra vonatkozóan külön bejelentést kell tenniük vagy kérelmet kell benyújtaniuk hatóságunkhoz.
